31994R2883
L 304/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2883/94 НА КОМИСИЯТА
от 28 ноември 1994 година
относно изготвянето на прогнозен баланс на снабдяване на Канарските острови със селскостопански продукти, предмет на специални мерки, предвидени в членове 2, 3, 4 и 5 от Регламент (ЕИО) № 1601/92 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1601/92 на Съвета от 15 юни 1992 г. относно специалните мерки за Канарските острови (1) по отношение на определени селскостопански продукти, изменен с Регламент (ЕО) № 1974/94 на Комисията (2), и по-специално членове 2, 3, параграф 4, член 4, параграф 4 и член 5, параграф 2 от него,
като има предвид, че мерките, въведени с Регламент (ЕИО) № 1601/92, предназначени да облекчат географското положение на Канарските острови по отношение на снабдяването с определени селскостопански продукти, се състоят в освобождаване от мита върху вноса (митнически сборове и такси) и предоставянето на помощ за насърчаване на доставката на селскостопански продукти от Общността; като има предвид, че този режим включва също отпускането на помощ за доставката на чистопородни животни за разплод за развитие на производствения потенциал на островите;
като има предвид, че съгласно член 2 от Регламент (ЕИО) № 1601/92 тези мерки включват потребности за пряка човешка консумация и за преработването и пакетирането на островите на продуктите, изброени в приложението към гореспоменатия регламент; като има предвид, че тези потребности се оценяват всяка година в рамките на прогнозен баланс, който може да се актуализира през годината в зависимост от развитието на потребностите на островите; като има предвид, че оценяването на потребностите на преработвателната и опаковъчната промишленост по отношение на продукти, предназначени за местния пазар или изпращани традиционно към останалата част на Общността, може да доведе до изготвянето на отделен прогнозен баланс относно снабдяването;
като има предвид, че, с оглед на яснотата и прозрачността и на стандартизирането на метода за оценка, следва да се въведе единен документ за прогнозния баланс за снабдяване със селскостопански продукти от различни сектори на пазара; като има предвид че, освен това, с оглед на специфичните потребности на преработващата и опаковъчната промишленост следва, при необходимост, да бъде изготвен отделен баланс за тези дейности;
като има предвид, че, за улесняване на управлението на баланса на снабдяване, следва да се разреши известна граница на гъвкавост при разпределението на количества, определени в баланса на снабдяването между определени позиции и между частта, определена за пряка консумация и тази за преработка или опаковане;
като има пред вид, че, в очакване на резултатите от оценката на прилагането на специалния режим за снабдяване на Канарските острови, от 1 юли 1994 г. са изготвяни неколкократно прогнозни баланси на снабдяване за ограничени периоди от време за повечето продукти;
като има предвид, че от съображения за яснота, едновременно с влизането в сила на 1 декември 1994 г. на Регламент (ЕО) № 2790/94 на Комисията от 16 ноември 1994 г., относно определяне на общи подробни правила за прилагане на специален режим за снабдяване с определени селскостопански продукти на Канарските острови (3), който преразглежда Регламент (ЕИО) № 1695/92 на Комисията (4), последно изменен с Регламент (ЕИО) № 2596/93 (5), следва да се изготви прогнозен баланс на снабдяването за съответните продукти, обхващащ целия 12-месечен период от 1 юли 1994 г. до 30 юни 1995 г., и включващ, при необходимост, приетите преди това частични прогнозни баланси на снабдяване; като има предвид, че следва да се напомни, че от 1 декември 1994 г. ползите от мерките, изразяващи се в освобождаване от вносни такси или отпускането на помощи, се предоставят при условията, определени с Регламент (ЕИО) № 1695/92;
като има пред вид, че следва да се припомни също, че в секторите захар, вино и хмел текущите прогнозни баланси на снабдяване са били изготвени за целия 12-месечен период съответно с Регламенти (ЕО) № 1443/94 (6), (ЕО) № 1742/94 (7) и (ЕО) № 1818/94 (8); като има пред вид, че не е необходимо те да се включват в настоящия регламент по отношение на периода от 1 юли 1994 г. до 30 юни 1995 г.;
като има предвид, че, с цел да се укрепят механизмите, с които разполагат компетентните органи, за да гарантират правилното функциониране на режима на снабдяване, следва да се определи максимално количество на заявление за сертификат, когато е необходимо, за да се избегнат сериозни рискове от затруднения във функционирането на пазара на Канарските острови или да се предотврати развитието на спекулативни практики, затрудняващи гладкото функциониране на режима на снабдяване; като има предвид, че поради това е необходимо да бъде изменен Регламент (ЕО) № 2790/94;
като има предвид, че разпоредбите на настоящия регламент трябва да влязат сила в момента на публикуването им, на датата на влизане в сила на Регламент (ЕО) № 2790/94;
като има предвид, че предвидените в настоящия регламент мерки са в съответствие със становището на съответните управителни комитети,
ПРИЕ НАСТОЯЩИЯ РЕГЛАМЕНТ:
Член 1
С оглед на прилагането на членове 2, 3, 4 и 5 от Регламент (ЕИО) № 1601/92 на Съвета, количествата от прогнозния баланс на снабдяване, които, ако е целесъобразно, се ползват от освобождаване от вносни мита за продуктите от трети страни, или от помощ от Общността за продуктите, които идват от пазара на Общността, са определени в приложенията. Когато за даден продукт в прогнозния баланс на снабдяване са определени две количества, съответно за пряко потребление и за преработвателната и/или опаковъчната промишленост, се разрешава изменение на разпределението между тези видове употреба в рамките на 20 % от общите количества, определени за съответния продукт.
Член 2
В Регламент (ЕО) № 2790/94 се добавя следният член 8а:
„Член 8а
Доколкото е строго необходимо за избягване на затруднения във функционирането на пазара на Канарските острови или предотвратяване на развитието на спекулативни практики, които могат сериозно да навредят на гладкото функциониране на специалния режим на снабдяване, компетентните органи определят максимално количество на заявление за сертификат.
Компетентните власти незабавно информират Комисията за случаите, при които се прилага този член.“
Член 3
Настоящият регламент влиза в сила на 1 декември 1994 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 ноември 1994 година.